《沁园春 秋夜病怀书感》
清代·李佩金

清夜回肠，百绪纷纭，凄然泪零。觉天涯离恨，痴魂黯黯，宵深肺病，短梦惺惺。

霜叶辞枝，寒蛩咽露，粉月玲珑上绮棂。孤光冷，偏照人庭院，别样分明。

屏山瘦影伶俜。见背壁、残灯死复醒。叹身如年历，暗知凄节，心同刻漏，记尽长更。

生小工愁，从来善哭，何况而今寥落情。无憀极，倩喘丝半缕，扶住黄昏。

作者简介：清江苏长洲人，字纫兰。李邦燮女，何湘妻。尝集古今女士书为簪花阁帖。